Il-Kummissjoni Ewropea u r-Renju Unit illum ippubblikaw Dikjarazzjoni Konġunta li tindika xi progress inkiseb dwar it-termini tal-abbozz tal-Ftehim dwar il-Ħruġ miċ-ċiklu ta' negozjar li sar bejn is-16 u d-19 ta' Marzu 2018. L-elementi l-ġodda tal-ftehim huma mniżżlin fid-dettall fil-punti 3 u 4 tad-Dikjarazzjoni Konġunta, li tindika wkoll l-impenn tar-Renju Unit dwar il-kwistjonijiet ta' separazzjoni li fadal. Michel Barnier, il-Kap Negozjatur tal-Kummissjoni Ewropea għan-negozjati tal-Artiklu 50, qal “Il-progress tal-lum huwa dovut għad-dedikazzjoni u l-impenn taż-żewġ timijiet tan-negozjati, li nixtieq inroddilhom ħajr. Avvanzajna fuq xi kwistjonijiet ta' separazzjoni li dwarhom in-negozji Ewropej għandhom bżonn ċertezza, bħad-dwana, il-VAT, l-Euratom u ċ-ċertifikati għall-prodotti. Ta' min nilqgħu wkoll l-impenn min-naħa tar-Renju Unit dwar il-kwistjonijiet li fadal bħall-protezzjoni tad-data personali u l-indikazzjonijiet ġeografiċi. Madankollu, fadal diverġenzi serji dwar il-Protokoll dwar l-Irlanda/l-Irlanda ta' Fuq. Nixtieq infakkar li l-Ftehim dwar il-Ħruġ irid ikun fih soluzzjoni ta' kontinġenza operazzjonali għall-Irlanda u l-Irlanda ta' Fuq. Se nippreżenta l-istat tal-ħidma tan-negozjati lill-Kunsill Ewropew u lill-Parlament Ewropew. Tal-lum huwa pass 'il quddiem f'dawn in-negozjati, iżda fadal ħafna xogħol xi jsir qabel Ottubru.” Il-passi li jmiss Michel Barnier se jippreżenta l-istat tal-ħidma tan-negozjati lill-Kunsill Ewropew (Art. 50) li se jsir fit-28 u d-29 ta' Ġunju 2018, u lill-Parlament Ewropew. In-Negozjati dwar il-Ftehim dwar il-Ħruġ se jkomplu fil-ġimgħat li ġejjin, flimkien mat-taħditiet dwar il-qafas għar-relazzjoni futura. L-aġenda għan-negozjati ta' din il-ġimgħa tinsab online. Sfond Fit-28 ta' Frar 2018, il-Kummissjoni Ewropea ppubblikat abbozz tal-Ftehim dwar il-Ħruġ bejn l-Unjoni Ewropea u r-Renju Unit. Dan l-abbozz jittraduċi f'termini legali r-Rapport Konġunt min-negozjaturi tal-Unjoni Ewropea u tal-Gvern tar-Renju Unit dwar il-progress li nkiseb fl-ewwel fażi tan-negozjati, li ġie ppubblikat fit-8 ta' Diċembru 2017, u jipproponi test għal dawn il-kwistjonijiet pendenti dwar il-ħruġ li jissemmew, iżda li mhumiex spjegati fid-dettall, fir-Rapport Konġunt. Dan kien jinkludi wkoll abbozz ta' Protokoll dwar l-Irlanda/l-Irlanda ta' Fuq. Kemm l-UE kif ukoll ir-Renju Unit irrikonoxxew li s-sitwazzjoni unika tal-gżira tal-Irlanda teħtieġ soluzzjoni speċifika. Iż-żewġ naħat diġà impenjaw irwieħhom li jinkludu miżura ta' kontinġenza legalment fattibbli fil-Ftehim dwar il-Ħruġ. Fid-19 ta' Marzu 2018, l-UE u r-Renju Unit ippubblikaw verżjoni aġġornata tal-Ftehim dwar il-Ħruġ, li jindika (bl-aħdar, bl-isfar, u bl-abjad) l-oqsma li fihom kien hemm qbil u dawk li fihom kien hemm nuqqas ta' qbil bejn in-negozjaturi tal-UE u tar-Renju Unit. Fit-23 ta' Marzu 2018, il-Kunsill Ewropew (Art. 50) laqa' dan il-ftehim u adotta linji gwida dwar il-qafas għar-relazzjoni futura bejn l-UE u r-Renju Unit. It-taħditiet dwar dawn il-punti għadhom għaddejjin. Verżjoni finali ta' dan il-Ftehim dwar il-Ħruġ, flimkien ma' dikjarazzjoni politika li takkumpanjah dwar il-qafas għar-relazzjoni futura, għandha tinqabel bejn l-UE u r-Renju Unit 2018 biex tkun tista' ssir ir-ratifika f'waqtha mill-Parlament Ewropew, mill-Kunsill (Art. 50) u r-Renju Unit, skont ir-rekwiżiti kostituzzjonali tiegħu. Għal iktar informazzjoni Dikjarazzjoni Konġunta, 19 ta' Ġunju 2018 Linji Gwida tal-Kunsill Ewropew (Art. 50), Marzu 2018 Sit web TF50